ΓΡΑΠΤΗ ΕΡΩΤΗΣΗ E-1937/98

υποβολή: Cristiana Muscardini (NI) προς την Επιτροπή

(18 Ιουνίου 1998)

Θέμα: Τεχνολογία DCS 1800 και μονοπωλιακές τάσεις

Λαμβάνοντας υπόψη το κυβερνητικό διάταγμα της 1ης Μαρτίου 1998 που ορίζει τον περιορισμό των επιχειρήσεων στον τομέα της κινητής και ατομικής τηλεφωνίας που χρησιμοποιούν τεχνολογία DCS 1800; λαμβάνοντας υπόψη τα τρία αλεπάλληλα διατάγματα της 20ης Απριλίου 1998, που παραχωρούν τον πειραματισμό για τις επικοινωνίες DCS 1800 σε τρεις επιχειρήσεις, από τις οποίες οι δύο διαθέτουν ήδη άδειες για τις υπηρεσίες GSM σε 900 Mhz, την Omnitel Pronto Italia και Telecom Italia Mobile,

λαμβάνοντας υπόψη την εκτίμηση της Αρχής του ανταγωνισμού και της αγοράς που δημοσιεύθηκε στο δελτίο αριθ. 154 τον Μάιο του 1998, βάσει της οποίας είναι απαράδεκτη αυτή η στάση της ιταλικής κυβέρνησης και δεν υπάρχουν λόγοι για τη λήψη τέτοιων αποφάσεων δεδομένου ότι δεν υπάρχει έλλειψη συχνοτήτων, λαμβάνοντας υπόψη ότι ο νόμος της 1ης Ιουλίου 1997, αριθ. 189, που ενσωματώνει την οδηγία 96/2/ΕΚ(1) στον εθνικό νόμο προβλέπει ότι οι ατομικές άδειες μπορούν να χορηγηθούν σε πολλαπλούς φορείς,

λαμβάνοντας υπόψη ότι το ιταλικό Υπουργείο Επικοινωνιών, παρόλο που έκρινε ανεπαρκή τα υπάρχοντα φάσματα συχνοτήτων για την υπηρεσία DCS 1800, δεν χορηγεί άδεια πειραματισμού σε νέους φορείς, αλλά σε επιχειρήσεις που ήδη λειτουργούν στον τομέα της κινητής και ατομικής τηλεφωνίας,

Ερωτώ:

1. Εάν η Επιτροπή ζήτησε και έλαβε εξηγήσεις από την ιταλική κυβέρνηση όσον αφορά αυτή τη συμπεριφορά;

2. Εάν δεν πιστεύει ότι αυτή η συμπεριφορά βλάπτει τα συμφέροντα των πολιτών της Ευρωπαϊκής Ένωσης που βρίσκονται μπροστά σε ένα νέο μονοπώλιο του τομέα DCS 1800;

3. Η συμπεριφορά αυτή δεν βλάπτει, και δεν θα βλάψει βραχυπρόθεσμα, τις επιχειρήσεις των κρατών μελών, εφόσον τους απαγορεύει την πρόσβαση στην ιταλική αγορά κινητής και προσωπικής τηλεφωνίας;

Απάντηση του κ. Van Miert εξ ονόματος της Επιτροπής

(15 Ιουλίου 1998)

Ορισμένα κράτη μέλη - όπως το Ηνωμένο Βασίλειο, ή η Γερμανία - αποφάσισαν να μην χορηγήσουν συχνότητες 1800 στις εταιρείες GSM 900 και να χορηγήσουν περισσότερες άδειες εκμετάλλευσης DCS-1800. Συνεπώς, παρατηρείται κάποια απόκλιση και οι επιχειρήσεις ενδιαφέρονται ολοένα και περισσότερο να προσφέρουν μια συνδυασμένη υπηρεσία GSM900 - DCS-1800. Το άρθρο 2 παράγραφος 3 της οδηγίας 96/2/ΕΚ της Επιτροπής, της 16ης Ιανουαρίου 1996, για τροποποίηση της οδηγίας 90/388/ΕΟΚ όσον αφορά τις κινητές και προσωπικές επικοινωνίες λαμβάνει υπόψη την εξέλιξη αυτή και ζητεί από τα κράτη μέλη να μην περιορίσουν το συνδυασμό των κινητών τεχνολογιών - όπως η GSM 900 και η DCS 1800 - ιδίως όταν υπάρχει εξοπλισμός συμβατός και με τις δύο τεχνολογίες, πράγμα που συμβαίνει σήμερα. Το άρθρο 2 παράγραφος 4 της οδηγίας 96/2/ΕΚ υπενθυμίζει ωστόσο, λαμβανομένου υπόψη του κινδύνου ενίσχυσης της ενδεχόμενης δεσπόζουσας θέσης των υφισταμένων επιχειρήσεων εις βάρος νέων δυνητικών εισερχομένων, ότι τα κράτη μέλη θα πρέπει στο πλαίσιο αυτό να λάβουν τα απαραίτητα μέτρα ώστε να διασφαλίσουν τον πραγματικό ανταγωνισμό. Στη συγκεκριμένη περίπτωση, η ιταλική κυβέρνηση επιβεβαίωσε στην Επιτροπή από τον Μάιο του 1998, ότι παρά τη χορήγηση συχνοτήτων 1800 στις επιχειρήσεις GSM, μπορούσαν να χορηγηθούν συχνότητες 1800 στη νέα επιχείρηση κινητής τηλεφωνίας ώστε να της επιτραπεί να αναπτύξει αποτελεσματικά τις υπηρεσίες της και ότι, από τον Νοέμβριο του 1998, θα ελευθερώνονταν πρόσθετες συχνότητες, δίνοντας τη δυνατότητα χορήγησης και τέταρτης άδειας κινητής τηλεφωνίας. Εξάλλου, η ιταλική κυβέρνηση επιβεβαίωσε ότι θα χορηγούσε συχνότητες GSM 900 εκτός των αστικών περιοχών στη νέα επιχείρηση κινητής τηλεφωνίας που επελέγη στο μεταξύ στις 9 Ιουνίου 1998, επιτρέποντάς της επίσης να προσφέρει και συνδυασμένες υπηρεσίες.

Η επιχείρηση κινητής τηλεφωνίας που επελέγη στις 9 Ιουνίου 1998 δεν μπορεί να βρεθεί σε κατάσταση μονοπωλίου, στο βαθμό που η Telecom Italia Mobile (TIM) θα προσφέρει παρόμοια υπηρεσία έξι μήνες μετά τη χορήγηση άδειας στη νέα επιχείρηση. Εξάλλου, η Omnitel Pronto Italia (OPI) έχει επίσης το δικαίωμα να προσφέρει τέτοιες υπηρεσίες. Η Επιτροπή θα συνεχίσει φυσικά να παρακολουθεί τις εξελίξεις σχετικά με τη διαδικασία ενδεχόμενης χορήγησης και τέταρτης άδειας κινητής τηλεφωνίας.

Ο περιορισμός του αριθμού των επιχειρήσεων στην αγορά κινητής τηλεφωνίας - και τα σχετικά εμπόδια για τις επενδύσεις επιχειρήσεων των κρατών μελών - οφείλεται στη σπανιότητα διαθέσιμων συχνοτήτων και όχι στην υπαιτιότητα της ιταλικής κυβέρνησης και συνεπώς δεν αποτελεί παραβίαση διατάξεων της συνθήκης.

(1) ΕΕ L 20 της 26.1.1996, σελ. 59.